विज्ञान के मामले में चीन हमसे आगे निकला : मनमोहन  
पीएम ने यहां कहा कि पिछले कुछ दशकों से विज्ञान के मामले में भारत पिछड़ता जा रहा है और चीन जैसे देश आगे निकल गए हैं।
भुवनेश्वर में मंगलवार से 99वीं इंडियन साइंस कांग्रेस शुरू हो गई है। इसका उद्घाटन प्रधानमंत्री मनमोहन सिंह ने किया जो अगले साल होने वाले सौ साल के जलसे के अध्यक्ष भी होंगे।

	वह पहले भारतीय प्रधानमंत्री हैं जिन्हें पद पर रहते हुए यह जिम्मेदारी मिली है। यहां पीएम ने कहा है कि पिछले कुछ दशकों से विज्ञान के मामले में भारत पिछड़ता जा रहा है और चीन जैसे देश आगे निकल गए हैं। पांच दिन तक चलने वाली इस कांग्रेस में 10, 000 से ज्यादा वैज्ञानिक हिस्सा ले रहे हैं। यह साल विज्ञान और गणित का साल घोषित किया गया है।

	वर्ष 2012 में दुनिया के खत्म हो जाने की अटकलों को लेकर हमारे साइंस एडिटर पल्लव बागला ने बातचीत की सीएसआईआर के महानिदेशक डॉक्टर समीर ब्रह्मचारी का, जिन्होंने साफ कहा कि ऐसा कुछ नहीं होने वाला है... साइंस कांग्रेस में शामिल होने पहुंचे डॉ ब्रह्मचारी ने कहा कि 2012 में किसी एस्टेरॉएड के धरती से टकराने की खबर गलत है, और नासा और इसरो ने भी ऐसी आशंका से इनकार किया है।